爲旃檀像賦
作者：家鉉翁
朝代：宋

paragraphs: 稽首古旃檀，曾共釋迦語。
旃檀釋迦面目本來同，真身幻身何事相爾汝。
如人對鏡照形像，拱兮揖兮若賓主。
須臾人去鏡亦空，爾影我形兩無覩。
木人漂流宇宙間，神通妙用歸何許。
萬人從渠索釋迦，求福有時與福遇。
佛如明月行太空，向曙俄然不知處。
癡人競向波間覓，波間本非月所住。
真邪幻邪兩忘言，如來無來亦無去。
君不見佛書九譯來中原，妙處乃以無言傳。
莫道旃檀有口不解說，非說之說三十二相全。